Liikenne- ja viestintäministeriö

kirjaamo@lvm.fi

Viite: Lausuntopyyntö 25.1.2017 LVM082:00/2015

**Lausunto hallituksen esitysluonnoksesta yksityistielaiksi**

Liikenne- ja viestintäministeriö on pyytänyt lausuntoa otsikossa mainitusta esityksestä. Kiitämme mahdollisuudesta lausua näkemyksemme ja toteamme lausuntonamme seuraavaa:

**YLEISTÄ**

Energiateollisuus suhtautuu positiivisesti siihen, että laki yksityisistä teistä uusitaan. Vuonna 2013 voimaan tullut sähkömarkkinalaki edellyttää sähköverkonhaltijoita investoimaan lähivuosien aikana useita miljardeja sähkönjakelun toimitusvarmuuden kehittämiseen. Tämä tarkoittaa käytännössä maakaapeloinnin lisäämistä, sähköjohtojen siirtämistä metsistä teiden varsille ja verkostoautomaation lisäämistä. Energiateollisuuden tekemän selvityksen perusteella maakaapeleita asennetaan 8 000-10 000 km vuosittain. Uusille johdoille tarvitaan vuosittain tuhansia sijoituslupia.

Yksityistiealueet ovat hyvä paikka kaapeleille: investointikustannukset pysyvät kohtuullisina, kun esimerkiksi metsää ei tarvitse kaataa kaapeleiden tieltä. Kaapeleiden asentaminen sekä huolto- ja kunnossapito ovat helpompaa, kun kaapelit sijaitsevat tien varressa.

Sähkömarkkinalaki velvoittaa verkonhaltijat tekemään investoinnit tiettyjen aikarajojen puitteissa ja lupamenettelyiden sujuvuus on edellytys aikataulussa pysymiseksi. Myös yksityistiealueelle haettavien sijoituslupamenettelyiden sujuvuus tulisi varmistaa.

Energiateollisuuden näkökulmasta nykyisessä yksityistielaissa on kaksi asiaa, joihin kohdistuu muutostarpeita:

1. Sähköjohtojen sijoitusluvat on haettava jokaiselta tien varresta maata omistavalta tienkunnan osakkaalta erikseen
2. Tiealueen määritelmä on tulkinnanvarainen ja johtaa kalliisiin Maamittauslaitoksen tietoimituksiin

**SÄHKÖLAITTEISTOJEN SIJOITTAMINEN YKSITYISTIEALUEILLE**

Tällä hetkellä sähköverkonhaltijoiden on haettava sähkölaitteiston sijoituslupa yksityistiealueella jokaiselta yksityistien varresta maata omistavalta osakkaalta erikseen. Tämä luonnollisesti pitkittää hankkeen läpivientiä.

Hallituksen esitysluonnoksen 3§:ssä tieoikeuden määritelmää oltaisiin muuttamassa siten, että jatkossa tieoikeuteen sisältyy myös sähkö- ja viestintäjohtojen ja muiden kiinteistön käyttöä palvelevien rakenteiden, rakennelmien ja laitteiden sijoittaminen. Käsityksemme mukaan tämä johtaisi siihen, että johtojen sijoittamisesta ei tarvitsisi enää sopia jokaisen osakkaan kanssa erikseen, vaan **jatkossa sopimus voitaisiin tehdä pelkästään tienhoitokunnan kanssa. Suhtaudumme esitettyyn muutokseen erittäin positiivisesti.** Muutos sujuvoittaisi lupamenettelyitä ja alentaisi kokonaiskustannuksia.

**TIEALUEEN MÄÄRITELMÄ**

Hallituksen esitysluonnoksen 3§:n mukaan tiealue määritellään seuraavasti: ”*9) tiealueella ajorataa, jalkakäytävää ja pyörätietä sekä niiden säilymistä ja käyttämistä varten pysyvästi tarvittavia alueita, rakenteita, rakennelmia ja laitteita kuten piennar, luiska, pengermä, oja, väli- ja rajakaista, kohtaamis- ja kääntymispaikka, tiehen liittyvää tienpitoa varten tarvittava varastoimispaikka, valaistuslaitteet ja liikenteenohjauslaitteet, silta, rumpu, melueste, riista-aita, lautta laitureineen ja väylineen, kaide ja tiemerkki, varten;”*

Sähköjohdot asennetaan tavallisesti yksityistien reunaan (esim. luiska, piennar tai pengermä). Yksityistien reunassa ei aina ole selkeää luiskaa, piennarta tai muuta vastaavaa, vaan esimerkiksi pensaikkoa tai jättömaata. Määritelmä jättää tulkinnanvaraiseksi sen, olisiko tällaiset alueet tiealuetta vai maanomistajan aluetta. **Esitämme määritelmää täydennettäväksi siten, että tiealue ulottuisi aina vähintään 2 m ajoradan reunan ulkopuolelle** pois lukien sellaiset kohdat, joissa talousmetsä tai jokin rakennus sijaitsee lähempänä kuin 2 m etäisyydellä ajoradan reunasta. Tällöin tiealue ulottuisi metsän tai rakennuksen reunaan asti. Määritelmän muutoksella varmistettaisiin se, että johtojen sijoittamisesta voidaan sopia mahdollisemman usein yksiselitteisesti pelkästään tienhoitokunnan kanssa.

Verkonrakennushankkeiden yhteydessä on tullut epäselvyyksiä myös sen osalta, missä yksityistie tosiasiallisesti sijaitsee. Tien sijainti on voinut vuosikymmenten aikana siirtyä alkuperäisestä tai tie on alun perin rakennettu hieman eri paikkaan kuin on suunniteltu. Toisinaan verkonrakennushankkeiden yhteydessä tien sijainti on jouduttu varmistamaan Maanmittauslaitoksen tietoimituksella, mikä johtaa verkonrakennushankkeiden kustannusten nousuun. **Ehdotamme tiealueen määritelmään seuraavaa lisäystä tien sijainnin osalta*: ”Yksityistien sijainti määräytyy tien fyysisen sijaintinsa mukaiseksi, ellei tien sijaintia ole riitautettu.”*** Muutos vähentäisi tietoimitusten tarvetta ja alentaisi verkonrakentamisen kustannuksia.

**TIENKÄYTTÖMAKSUT**

Sähköverkonhaltijat korjaavat ja tarvittaessa korvaavat yksityistien käytöstä aiheutuneet vahingot. Verkonhaltijat käyttävät yksityisteitä lähinnä verkon asennusvaiheessa sekä erittäin harvoin huolto- ja kunnossapidon yhteydessä. Ottaen huomioon käytön vähäisyys, aiheutettujen vahinkojen korjaus ja korvaaminen sekä se, että yksityistiealueelle sijoitettu sähkönjakeluverkko palvelee tavallisesti vain kyseisen tien osakkaita, **pidämme erittäin tärkeänä, ettei sähkönjakeluverkonhaltijoilta aleta periä lakimuutoksen myötä tienkäyttömaksuja**.

**YHTEENVETO**

Kaiken kaikkiaan Energiateollisuus suhtautuu yksityistielainsäädännön uudistamiseen positiivisesti ja näkemyksemme mukaan hallituksen ”normien purku” -kärkihanke näkyy erinomaisesti hallituksen esitysluonnoksessa. Jotta lupamenettelyiden keventyminen varmistetaan sähköverkon rakentamisen osalta, pidämme tärkeänä, että ministeriö arvioisi vielä tiealueen määritelmän tarkentamista edellä esitetyn perusteella. Lisäksi on tärkeää, ettei verkonhaltijoita velvoiteta jatkossakaan maksamaan yksityistien käytöstä.

Ystävällisin terveisin

Kenneth Hänninen

Johtaja, Energiaverkot

Energiateollisuus ry